**13.1.2017**

**Auto- ja liikennetoimittajat ry AuLi**

Valtiovarainministeriön vero-osasto

*CC: Hallitusneuvos Merja Sandell*

*CC: Neuvotteleva virkamies Markus Teräväinen*

***Asia: Lakiluonnos veneverolaiksi ja laiksi vesikulkuneuvorekisteristä annetun lain muuttamisesta***

Koskien *hallituksen esitystä eduskunnalle veneverolaiksi ja laiksi vesikulkuneuvorekisteristä annetun lain muuttamisesta.* Kyseessä on esitys veneiden käyttömaksuksi.

Auto- ja liikennetoimittajat ry AuLi esittää huolestumisensa esitetyn veron vaikutuksista muun muassa ympäristöohjaavuuden, venealan suoran ja välillisen työllisyyden ja valtion verotulojen kasvun kannalta.

**Menneen ajan epäoikeudenmukainen veromuoto**

Pistemäinen omistuspohjainen venevero merkitsisi paluuta menneisyyden vanhentuneisiin huvi- ja ylellisyysveroihin.

Kyseessä on pääasiassa virkistysharrastus ja kausiluontoinen liikennemuoto. Varsinkaan harrastuksen omistusverottaminen ei täytä hyvän verojärjestelmän ominaisuuksia niin fiskaalisten tavoitteiden, tasapuolisuuden, oikeudenmukaisuuden kuin hallinnollisen tehokkuudenkaan osalta.

Veneveroon liittyisi useita oikeudenmukaisuuden ongelmia kuten se, että venevero on todennäköisesti perustuslain vastainen koskiessaan käytännössä vain osaa Suomea.

Yksittäisenä esimerkkinä veron ongelmista kilpakäyttöön tarkoitetut veneet säästyvät lakiluonnoksen mukaan verolta, sillä niitä ei tarvitse rekisteröidä. Onko lainsäätäjä tietoinen, että myös perhepurjeveneillä kilpaillaan? Miksi esimerkiksi kilpakalastaminen on lainsäätäjän mielestä vero-ohjausta kaipaava harrastemuoto, mutta rekisteröity nopeuskilpailukäyttö sen sijaan ei?

Omistuspohjainen venevero sopisi ylipäätään huonosti nykyiseen verojärjestelmään, jossa progressiivinen ansiotuloverotus, kulutuksen arvonlisäverotus ja käytön verotus muodostavat jo nyt toimivan kokonaisuuden.

**Epäluotettavat rekisterit ja huono ympäristöohjaavuus**

Veneveroa ei Auto- ja liikennetoimittajat ry:n mielestä voida myöskään perustaa nykyiseen venerekisteriin, koska rekisterin nykyiset tiedot eivät ole tarpeeksi kattavat ja luotettavat.

Myös veneveron ympäristöohjaavuus on surkealla tasolla. Vero ei esimerkiksi huomioi nykyaikaista moottoritekniikkaa tai veneiden todellisia käyttöpäiviä millään tasolla vaan verotus perustuu tässä omistamiseen.

Jos lainsäätäjä on todella halunnut rehellisesti vain ylellisyysverottaa veneharrastusta, on sekin lähtökohta yksityiskohdiltaan ja päästöohjaavuuteen suhteutettuna erittäin outo. Esimerkkinä miljoonan euron purjeveneen omistaja kaikkine veneilyyn liittyvine päästöineen maksaa ehdotettujen verosummien perusteella selvästi vähemmän vuotuista veneveroa kuin muutaman tonnin perusmoottoriveneen omistaja. (Ks. mm. <http://venelehti.fi/uutiset/nain-epaoikeudenmukainen-venevero/>)

**Kansainväliset kokemukset huonoja, kiire ja poliittinen paine ohjanneet valmistelua**

Tietojemme mukaan suunnitellun veneveron kaltaisia veroja on käytössä vain kolmessa maassa. Kansainväliset kokemukset veneveroista ovat saatujen tietojen mukaan huonoja eivätkä tue veron toteuttamista Suomessa.

Veneveron esitysluonnos ei myöskään täytä hyvän ja huolellisen lainvalmistelun periaatteita. Esitys on valmisteltu käsityksemme mukaan poliittisessa paineessa ja kiireessä.

Suunnitellun veneveron tuotto jäisi alan asiantuntijoiden mukaan selvästi alle hallituksen esitysluonnoksessa esitettyjen laskelmien. Sen sijaan verolla olisi haitallinen vaikutus veneilyyn, veneiden kotimaiseen valmistukseen ja kauppaan sekä kaikkeen muuhunkin veneilyyn ja satamien kesään liittyvään liiketoimintaan, mikä osaltaan leikkaisi valtion verotuottoja.

Auto- ja liikennetoimittajat on erityisen huolissaan myös alan toimittajien sekä vene- ja vesiliikenneaiheista mediasisältöä tuottavien medioiden puolesta. Veneveron aiheuttama toimialan ja sitä kautta veneilevän yleisön supistuminen koskisi välillisesti myös aiheesta kirjoittavia medioita sekä näille sisältöä tekeviä erikoistoimittajia ja muuta journalistista henkilöstöä.

Auto- ja liikennetoimittajat ry:n puolesta,

Tommi Lempinen

Puheenjohtaja 2017